Seðlabankinn haft „ ótrúlegt “ hugmyndaflug í að búa til glæpi , segir forstjóri Samherja . Atburðarás sem hófst 27. mars 2012 lauk í síðustu viku með sýknudómi Samherja í Hæstarétti . Seðlabanki Íslands skipulagði og framkvæmdi húsleit á starfsstöðvum Samherja árið 2012 og í kjölfarið lýsti bankastjóri SÍ því yfir að grunur léki á tugmilljarða undanskotum á gjaldeyri á vegum fyrirtækisins , en á þessum tíma voru gjaldeyrishöft á Íslandi og skilaskylda á gjaldeyri . Á þeim tæplega sjö árum sem liðin eru hefur komið í ljós að ekkert var hæft í ásökunum bankans og smám saman hefur málarekstur bankans rýrnað í roðinu , þar til nú , að Samherji hefur verið sýknaður af öllum ákærum . „ Ég bjóst ekki við neinu öðru , “ segir Þorsteinn Már Baldursson um niðurstöðu Hæstaréttar . Um upphaf málsins segir hann að fréttastofu RÚV hafi verið gert aðvart um húsleitina áður en hún fór fram . „ Fjölmiðlar eru boðaðir á staðinn áður en húsleitarmenn koma til . Þarna eru mættir sjónvarpsmenn frá RÚV bæði í Reykjavík og Akureyri , þeir hafa þurft að taka kvöldvélina , þá send tilkynning um húsleitina um allan heim bæði á íslensku og ensku . Þá var send fréttatilkynning um kæru áður en kæran var send Sérstökum saksóknara . “ Þorsteinn Már undrast þrákelkni stjórnenda Seðlabankans í málinu . „ Manni leið alltaf [ eins og ] að [ Seðlabankann ] vantaði bara eitthvað til að málinu lyki ekki . “ Kæruefnin fengu öll efnislega meðferð hjá Sérstökum saksóknara . Ekkert kom fram við skoðun Sérstaks saksóknara sem benti til vísvitandi undanskota Samherja . „ Við höfðum rekið sölufyrirtæki á Íslandi til fjölda ára . Við höfðum selt afurðir fyrir erlend fyrirtæki , en þegar gjaldeyrislögin komu urðum við að taka peningana heim , við vorum til dæmis að selja grálúðu fyrir þýskan togara , en auðvitað á þýska fyrirtækið aflaverðmætið , en við vorum að taka fast hlutfall fyrir að selja fiskinn . Þá urðum við að taka peningana heim , en svo að sjálfsögðu að skila honum til Þýskalands . […] Sérstakur saksóknari fjallaði um fiskverð , gjaldmiðlaskil og svo framvegis og komst að þeirri niðurstöðu að allt væri í standi , þá fann [ Már ] upp á þessu , “ segir Þorsteinn Már um tilraunir Seðlabankans til að halda lífi í málinu , þrátt fyrir að saksóknari sæi ekki ástæðu til ákæru . „ Már er búinn að segja ítrekað í fjölmiðlum að við séum sek , “ segir Þorsteinn Már og telur að það sé lögbrot af hálfu valdamikils embættismanns að fella þennan dóm gagnvart saklausu fólki . Bankinn hefur ótakmarkaða peninga til að verja sig og hefur haft ótrúlegt hugmyndaflug í að búa til á okkur glæpi . Hann álítur Seðlabankann hafa hrakist vígi úr vígi á þessum árum sem liðin eru frá húsleitinni . „ Það er svo oft sem kemur fram skýr ásetningur hjá Seðlabankanum . Eins og þegar þeir segjast hafa fundið gögn sem staðfesti undirverðlagningu . Málið snerist um fjórtán sölur á sjófrystum flökum , fjórar til Póllands og tíu til tengds aðila í Bretlandi . Það vill svo til að allar sölurnar til Englands eru á hærra verði en til Póllands . Það eina sem þú sérð út úr þessu er að þeir blönduðu saman pundum og evrum . “ Hann segist ekki vera einn í Samherja . „ Það vinna mörg hundruð manns hjá fyrirtækinu . Það er búið að kæra þónokkra einstaklinga , fólk verður að skilja að það að vera með stöðu sakbornings í mörg ár , með bankastjórann gapandi hægri vinstri – það er mjög þungbært . “ Spurður að því hvort málinu sé lokið segir Þorsteinn Már : „ Bankinn hefur ótakmarkaða peninga til að verja sig og hefur haft ótrúlegt hugmyndaflug í að búa til á okkur glæpi . Fyrir mér þá verður þessu máli að ljúka . Því verður aldrei lokið nema að Már Guðmundsson víki . Hann er búinn að brjóta svo illa af sér í opinberu starfi . “